Kõlakoda
Kõlakoda on katusega vabaõhulava, mis on tavaliselt kaarekujulise konstruktsiooniga. Kõlakoja külg- ja tagaseinad ning katus suunavad heli, sealt ka ehitise nimetus. Ühtlasi kaitseb katus esinejaid mingil määral vihma eest. Eriti hea akustikaga väga suur kõlakoda on Tallinna laululava. Sageli paikneb kõlakoda sadamakail, pargis, aias või mõnel muul haljasalal.